**Ældrerådet**

Den 30. april 2024

****

**Ældrerådet høringssvar til tryghedspolitik**

Vi kan i Ældrerådet kun være enige i målsætningen om at ”Albertslundere føler sig trygge i hverdagen”

Det er en målsætning, der skal gælde for alle uanset alder, køn eller etnicitet.

Det er godt, der lægges vægt på den forebyggende indsats. Det er indlysende rigtigt at forebygge – ikke kun i denne sammenhæng – også selv om det kæver resurser. Derfor er det også positiv læsning, at kriminaliteten er faldende blandt de unge, en udvikling, der gerne skal fortsætte.

Men desværre forhindrer forebyggelse ikke at kriminaliteten helt forsvinder. Vi har i Ældrerådet en opfattelse af, at salg ag euforiserende stoffer er et stigende problem. Man støder ofte på de hurtigt kørende cykler med brede hjul, der ifølge de rygter, vi hører, bruges til at bringe stoffer rundt i kommunen. Uanset formålet med cyklerne er de med til at skabe utryghed, fordi, de kører så stærkt på cykel/gangstierne, hvilket også gør sig gældende for de elektriske løbehjul, som ikke høres, før de er oppe på siden af en.

Udover den forebyggende indsats i forhold til børn og unge, mener vi også, der skal sættes fokus på, at det skal være trygt at færdes i byrummet. Her spiller ikke kun tilliden til hinanden ind. Her spiller det også ind, om der er en god belysning. Det gælder på stier og i tunnellerne. Vi hører om borgere, der synes det er utrygt at færdes på stier og i mørke tunneller, det gælder både unge og ældre, de ældre ofte fordi de er bange for at falde, når de ikke rigtigt kan se at færdes. Vi mener derfor i Ældrerådet, der skal tænkes i bedre belysning i mange af de byrum, stier og tunneller, som albertslunderne færdes i.

**På Ældrerådets vegne**

**Bente Clausen**

**Formand**